钦定古今图书集成/历象汇编/历法典/第076卷 > 古今治平略 > 唐代历法
## 钦定古今图书集成/历象汇编/历法典/第076卷 > 古今治平略 > 唐代历法

唐终始二百九十馀年，历凡八改。武德初，傅仁均所
造曰《戊寅元历》，行之尽一年，而月食比不效。乃诏崔
善为、祖孝孙等考定之，至高宗时而疏。太史令李淳
风作《麟德历》以献，其法损益中晷术，以考日为本；为
木浑图以测黄道，当时以为密。诏与瞿昙罗所上经
纬历参行。至开元中，日食复比不效。于是诏僧一行
作新历，历成而一行卒。诏张说与历官陈元景等次
为《大衍历》，颁于有司。时善历算者瞿昙撰怨不能预，
与元景等言：“大衍独述天竺《九执历》，而其法未尽，右
司御南宫。”说亦非之。诏令日官于灵台课候，《大衍》十得七八，麐德三四，九执才一二，而是非乃定。肃宗时，
用山人韩颖言，更历节增二日为《至德历》，而不与天
合。宝应元年，台官郭献之等更历曰《五纪》，考五星进
退偶合，诏颁用之。迄建中又变曰《正元》，元和又变曰
《观象》。自是，嗣世缵绪，必更历纪。穆宗长庆中，又改曰
《宣明》，然皆因《大衍》旧术，于晷漏交会稍增损之以为
名。其制法简易，合望密近，惟《宣明》庶几焉。至昭宗时，
数亦浸差，少詹事边冈与日官更造《崇元历》，亦大衍
之旧，馀殊途而一致者也。盖自《太初》至麟德，凡二十
有三家，惟一行所为历，其倚数立法，皆本《易》《大衍》而
立术以应之。唐之历莫善于《大衍》矣。其《本议》曰：“天数
始于一，地数始于二，故合二始以位刚柔。天数终于
九，地数终于十，故合二终以纪闰馀。天数中于五，地
数中”于六，故合“二中”以通律历。自五以降，为五行之
生数；自六以往为五材之成数。错而乘之，以生数衍
成数位。一六而退极，五十而增极。以一六为爻位之
统，五十为大衍之母。成数乘生数，其算六百，为天中
之积。生数乘成数，其算亦六百，为地中之积。合之千
有二百，以五十约之，则四象周六爻也；以“二十四约
之，则太极包四十九之用也。综成数，约中积，皆十五；
综生数，约中积，皆四十。兼而为天地之数。以五位取
之，则复得二中之合也。此《大衍》所以为天地之枢，如
环无端，而为律历之大纪也。”其《中气议》曰：“历气始于
冬至，无所取之，取于晷景也。二分为东西之中，二至
为南北之极，而晷景进退，有至不至者，乃日行盈缩
使然，不可强而叶也。盖历术在于常数，而不在于变
行，既叶中行之率，则可以两齐先后之变。今曲就其
变，而少者失三，多者失五，是舍常数而从变行也，必
不合矣。”其《合朔议》曰：“日月合度谓之朔，无所取之，取
之食也。《春秋》所书日食，参《左传》所记注，其下系以列
国之事，盖”列国之赴告也。列国赴告不一，则其历有
不可以一术齐者矣。故合朔先天，则经书“日食”以纠
之；中气后天，则传书“南至”以明之；其在晦日若二日，
则原于定朔以得之；列国历殊，则稽六家之术以知
之。此四者，治历之大端也。《长历》其日不在其月，则改
易闰馀以求合，此甚谬也。新历本《春秋》日食，古史交
会加时，及史官候簿所详，稽其进退之中，以立常率，
然后以日躔月离、先后屈伸之变而损益之。故经朔
与躔离三者迭相为经，若权衡相持，而千五百年之
间，朔必在昼，望必在夜，其加时又合，则三术之交，各
当其正。若干度盈虚，与时消息，告谴于经数之表，变
常于潜遁之中，则虽圣人，然且不质，非等历之所能
及矣。其《日度议》曰：“古历日有常度，周天为岁终，故系
星度于节气。”其说似是而非，故久而益差。虞喜乃立
差以追其变，使五十年退一度。何承天以为太过，乃
倍其年而反不及。《皇极》取二家中数为七十五年，盖
近之，然而未尽合也。大扺古历分率简易，岁久辄差，
达历数者随时迁革，以合其变。故三代之兴，皆揆测
天行，考正星次，为一代之制。及继体守文，畴人代嗣，
则谨循先王旧制而审行焉，固其理也。《春秋》“起蛰而
郊，龙见而雩。”以岁差推之，《周历》，立夏日在觜觿二度，
昏角一度中，则龙见当在建巳之初。至春秋时已潜
退五度，犹在建辰之月。据《麟德历》，以小满后十三日
而雩，则龙角过中不时矣。故《唐礼》当以建巳之初，农
祥始见而雩。《传》曰：“凡土功，龙见而戒事，火见而致用。
水昏正而栽，日至而毕。”以岁差推之，周初霜降日，在
心五度，角亢晨见，立冬火见营室中，后七日，水星昏
正，可以兴板干，故祖冲之以定之，方中直营室八度，
为得时也。据《晋历》，立冬后二十五日“火见，大雪后营
室乃中。其时阳气静复，而以之缮城隍，治宫室，是谓
发天地之房，所失多矣。”则唐制宜以元枵中天兴土
功。其《日蚀议》曰：“日，君道也；月，臣道也。日月嘉会，而阴
阳辑睦，则阳不疚于位，以常其明；阴含章示冲，以隐
其形。若望而正于黄道，是谓臣干君阳，斯蚀之矣。朔
而正于黄道，是谓臣壅君阳为之蚀矣。”乃以为古太
平之世，日不蚀，星不孛，盖有之矣。若过至其分，月或
变行而避之；或五星潜在日下，御侮而救之；或涉交
数浅而不食；或在阳历，阳盛阴微而不蚀。四者皆德
教休明之所由生也。近古大儒刘歆、贾逵之伦，以日
蚀非常，故阙而不论。夫使日蚀不可以常数求，则无
以课历数之疏密。使日蚀而皆可以常数求，亦何以
占政教之休咎哉？故必稽古史，亏蚀浅深，加时朓朒
数协者反复求之。由历数之中以参辰象之变，观辰
象之变以求历数之中，类其所同，而中可知矣；辨其
所异，而变可知矣。其循度则合于历，失行则合于占。
占道顺成，常执中以追变；历道逆数，常执中以俟变，
天道如示指掌矣。其《五星议》曰：“日月所以著尊卑不
易之象，五星所以示政教从时之义也。故日月之失
行也，常微而少；五星之失行也，常著而多。其五星留
逆伏见之效，表里盈缩之行，皆系之于时。而时有变
行，改其常度，与人事相符俯仰而神理从效焉。”故较推必稽古今注记，八气均“而行度齐，上下相距，反复
相求，以初为常，而以其独异于常者为占。”旧法以二
星相近为失行，三星以上为失甚。《天竺历》以为“五曜
之精，皆有所好恶，遇所好之星则趋之，遇所恶之星
则舍之，趋之行疾，舍之行迟，凡皆以精气相感也。故
五星各立岁差，以究五精之运，而周二十八舍之变”，
其推法密要如此。